Vážené dámy a páni,
vážení občania Slovenska,
dnes stojíme na prahu jedného zo zlomových momentov našej modernej histórie, chvíle, keď preberieme akúsi pomyselnú štafetu a po prvýkrát budeme predsedať Rade Európskej únie. Za obdobie svojej modernej histórie prešla Slovenská republika mnohými významnými momentami, ktoré nám i svetu dokázali, že vieme prijať často náročné a odvážne rozhodnutia, sme solídni a zodpovední partneri a máme i svoje historické skúsenosti, ktoré formovali a formujú naše názory a hodnoty. Doteraz sme však nikdy neniesli tak významný diel globálnej zodpovednosti v tak náročnom a dynamickom období. Je to pre Slovensko, pre nás všetkých, obrovská výzva a zodpovednosť, ktorú si uvedomujeme a na ktorú sa už dlhodobo a dôsledne pripravujeme. Som preto presvedčený, že Slovensko bude, tak ako to bolo aj vždy doteraz, zodpovedným a solídnym partnerom a budeme mať možnosť vniesť do viacerých otvorených európskych tém náš – myslím si, že racionálny – uhol pohľadu.
Uvedomujeme si, že zodpovednosť byť predsedníckou krajinou Rady EÚ spočíva predovšetkým v každodennom plnení aktuálnych úloh, ktorými Európa a svet žije. Je to však aj príležitosť predstaviť istú víziu, a to o to viac, že sme na parlamentnej pôde. Radi by sme z tejto parlamentnej úrovne predstavili našu - širšiu - koncepciu toho, akým smerom by sme sa chceli a mali uberať, ako a o čom by sme mali a mohli spoločne s našimi občanmi diskutovať aj na európskej úrovni. Občania musia mať pocit, že o ich názor, obavy či záujem na európskej úrovni stojíme, že ich počúvame a nie iba poúčame. Že sa počúvame ako krajiny navzájom, a nie iba poúčame jedny druhých. Že reagujeme včas a nie až následne.
Národná rada Slovenskej republiky v rámci parlamentnej dimenzie slovenského predsedníctva pripravila 7 rozsiahlych – ako obsahovo, tak aj počtom účastníkov – medziparlamentných podujatí. Viaceré z nich ako napríklad plenárne zasadnutie Konferencie parlamentných výborov pre záležitosti Únie parlamentov členských štátov Európskej únie, Medziparlamentná konferencia o Spoločnej zahraničnej a bezpečnostnej politike a Spoločnej bezpečnostnej a obrannej politike, či Konferencia predsedov parlamentov členských štátov EÚ, budú najväčšími podujatiami organizovanými počas nášho predsedníctva vôbec.
V roku 2016 bude Národná rada SR organizovať aj tzv. malý alebo predsednícky COSAC, Medziparlamentnú konferenciu o stabilite, hospodárskej koordinácii a riadení v EÚ a stretnutie predsedov parlamentných výborov na tému energetickej únie. Vzhľadom na to, že Slovenská republika bude predsedať v Rade EÚ v druhej polovici kalendárneho roka, prináleží nám tiež ročné predsedníctvo v Konferencii predsedov parlamentov členských štátov EÚ, z ktorého vyplýva povinnosť zorganizovať ďalšie podujatia aj v roku 2017. Naše parlamentné predsedníctvo sa tak prenesie aj do budúceho roka, kedy bude organizátormi Stretnutia vedúcich kancelárií parlamentov členských štátov EÚ a na záver aj Konferencie predsedov parlamentov členských štátov EÚ.
Motormi nášho spoločného európskeho úspechu vždy boli odvaha, rozhodnosť a zodpovednosť. Dnes Európska únia ako náš spoločný dom stojí pred mnohými výzvami. Niektoré z nich ako bezpečnosť, stabilita, spoločná európska legitimita, či sociálne istoty našich obyvateľov budú nepochybne diskutované aj počas nášho predsedníctva. Slovensko v tejto diskusii nechce stáť bokom. Sme presvedčení, že je v záujme nášho spoločného domu, v životnom záujme Európskej únie byť k sebe navzájom i k svojim občanom otvorení a úprimní. Zodpovednosť a odvaha je – tak ako aj v minulosti – kľúčom k riešeniu aktuálnych výziev, ktorým čelíme. 
Vážené dámy, vážení páni,
Ako predseda Národnej rady Slovenskej republiky verím, že Slovensko bude v – tejto pre nás historickej – úlohe predsedníckej krajiny Európskej únie úspešné. Som si totiž istý, že je v našom spoločnom záujme podporovať a presadzovať európsky prístup k životu, k našim overeným hodnotám a pravidlám a spoločne tak posilňovať našu identitu. Som presvedčený, že Slovensko naše predsedníctvo zvládne, zodpovedne a s odvahou.
Andrej Danko
predseda Národnej rady Slovenskej republiky